As God Nie Sin Maak Nie – IMPETUS
October 15, 2014 /in Braam van der Schyff, Preke /by Steve Rootman
Dit lyk of daar deesdae nogal baie slegte dinge in die wêreld gebeur. In April hierdie jaar het 'n Islamietiese Militante groep Boko Haram in die Noord Ooste van Nigerië 270 meisies ontvoer. T.s.v. groot dekking in die wêreld media is hulle nog nie gevind nie. Die voortslepende oorlog in Sirië en Irak lyk of dit nog jare sal duur. Hierdie week weer is 32 dood in bomontploffings waarvan 10 kinders was. Op die tuisfront duur die ekonomiese en politiese onstabiliteit voort.
So is daar ook 'n pakkie slegte nuus wat by ons eie deur soms afgelewer word. Meeste van die tyd heeltemal onverwags. Een van die eerste reaksies wat meeste mense het is die vraag: Hoekom?
Hoekom gebeur slegte dinge in die wêreld? Hoekom gebeur slegte dinge met my? Ons vra nie net hoekom gebeur slegte dinge met ons nie, en hoekom gryp Hy nie in en doen iets daaraan nie?
Wanneer selfs geestelike reuse soos Billy Graham worstel met die vraag hoekom is dit seker nie iets wat net in een preek opgelos kan word nie. Baie keer kan die vraag nooit nie ten volle beantwoord nie. Maar dit beteken nie dat ons nie moet probeer om beter te verstaan nie.
God het 'n groot risiko geneem toe Hy mense die reg gegee het van vrye wil. Hy het geweet dat die kans eintlik teen hulle sal wees. Dat hulle waarskynlik in meeste gevalle nie goeie en wyse besluite gaan maak wat tot die voordeel van almal sal wees nie.
Maar die alternatief was seker erger. Om van hulle robotte of marionette te maak wat net dans en maak soos wat hulle Skepper hulle gemaak het. Ons is te wonderlik en fantasties gemaak dat ons so lot te moet hê. As ons net dans na Sy pype dan is dit met geen emosie nie, geen passie nie, geen verantwoordelikheid nie.
So God het die moeilike keuse gemaak. Die res is geskiedenis.
Dit kan seker verduidelik hoekom dinge sleg begin het in die wêreld. Maar die opvolg vraag is – hoekom stop God dit dan nie? Ons weet Hy kan.
Hoekom as daardie pakkie met slegte nuus by jou deur opdaag doen God dan nie iets daaraan as jy Sy kind is nie. Hy is tog lief vir jou en wil die beste vir jou hê?
Oor die jare wanneer 'n pakkie slegte nuus by my deur opdaag of by iemand vir wie ek lief is en ek so lus is om na die hemel toe te kyk en net te vra hoekom Here?
Ek wil vandag net riglyne gee en ek dink glad nie dat ons so komplekse vraag sal kan beantwoord in so kort rukkie. Maar hierdie riglyne het my al baie kere gehelp as die slegte nuus by my opdaag.
Het ek dit veroorsaak?
So paar jaar gelede het ek baie spanning in my lewe gehad en het ek feitlik elke dag 'n kopseer gehad. En natuurlik wat doen jy wanneer jy 'n kopseer het? Jy drink pyn medikasie. More het en weer so kopseer en die dag daarna en die dag daarna.
Na so 2 maande het ek besef dat ek nie meer 'n dag kan deurgaan sonder op 'n pynpil te drink nie. Elke dag het ek net weer 'n kopseer gehad en dit het net erger geraak.
Op die ou einde het ek by 'n neuroloog beland en het hy vermoed wat later bevestig is dat ek rebound kopsere kry. My liggaam het begin afhanklik raak aan die parasetamol en Ibuprofen elke dag.
Nou, kan ek my vuiste na die Here toe gooi en Hom vra nou hoekom moet ek hierdie ongelooflike pyn verduur nie, kan ek? Dit was my eie toedoen.
Dit was my eie besluitneming en ek kan dit nie aan God se deur hang nie.
Iemand wat 3 pakke sigarette 'n dag vir 40 jaar lank rook en longkanker kry – kan onmoontlik nie vir God vra, Hoekom het U dit aan my gedoen nie?
So wanneer ek my pakkie pyn kry, doen ek 'n kort inventaris en ek bepaal – Het ek enige aandeel hieraan? As ek het moet ek bely, vra vir vergifnis en my verantwoordelikheid neem om te deel met die konsekwensies van my besluite.
En God wil my help selfs as ek iets oor myself gebring het.
Is dit dalk a.g.v. iemand anders se gebrokenheid?
Dalk was dit nie jou toedoen nie maar het iemand anders het uit vrye wil opgetree en dit het 'n slegte effek op jou lewe gehad. Jy het dit nie verdien nie, en jy kon niks daaraan doen nie.
So rukkie gelede het 'n goeie vriend van my selfmoord gepleeg. En die pyn wat dit in sy gesin ingebring het is onmeetbaar. Die hartseer is verby woorde.
Daar is ook baie slegte mense in hierdie wêreld wat ander se lewens verwoes deur die swak keuses wat hulle maak.
Iewers in jou lewe begin jy besef dat ander mense slegte besluite kan maak sonder jou medewete of toestemming en dit bring geweldige pyn in jou lewe in.
Jou ouers kan skei – en dit bring baie hartseer en pyn in jou lewe in.
Jou ma kan te veel drink. Jou broer kan jou molesteer.
'n Dronk bestuurder kan in iemand vasry.
Van tyd tot tyd gaan die terugkeer adres agterop die pakkie pyn wat jy ontvang nie God se naam op hê nie maar iemand wat jy dalk voor lief is of wat jy dalk glad nie ken nie.
En ja God kon ingegryp het en dit sou dit gekeer het maar dit sou OOK die einde van die mens se vrye wil beteken het en van ons almal robotte gemaak het.
Is dit a.g.v. die gebrokenheid van hierdie wêreld.
Versekerings maatskappye noem dit "acts of God".
Sedert Genesis en Adam en Eva se ongehoorsaamheid is die hele kosmos geaffekteer.
Dit is asof die konsekwensies van sonde die hele aarde getref het. Dit wat op die aarde is en in die aarde is. Meeste teoloë sal saamstem dat God se wêreld opgestel het dat dit op fisies wette funksioneer. Seisoene, hoog gety, laag gety, weer toestande?
God raak nie in detail betrokke in al die fisiese toestande op aarde nie.
Hy kan en Hy doen van tyd tot tyd soos ons dit in die Bybel sien. Maar dit is geweldig skaars en die absolute uitsondering. Daar is fisiese en natuurwette in werking.
'n Bruid wat wil op die strand wil trou en my vra: Hoekom het die Here wind en reën gestuur op die grootste dag van my lewe?
Dan herinner ek die bruid dat ons in PE bly, langs die see waar die wind meeste van die tyd waai en die weer in 'n paar minute drasties kan verander.
As jy 'n windlose en warm troue wou hê, vat jou hele resepsie na 'n plek soos Pofadder toe waar die wind amper nooit waai nie en die winter temperatuur 25 ºC is.
Elke keer wanneer mense wat 10 meter van 'n rivier af bly wat elke 4 jaar vloed bly sê, nou hoekom het God dit weer toegelaat dat ons huis oorstroom dan wil ek voorstel gaan bou vir jou 'n huis in die woestyn waar daar in 1000 jaar nog nie 'n vloed was nie dan sal God dalk keer dat die vloed nie in jou huis kom nie.
Die punt is: Wees versigtig dat jy iets aan God toeskryf wat die verloop van gewone natuurwette is. God meng nie sommer in met die natuurwette nie.
Is hierdie slegte nuus 'n aflewering van die bose self?
Nou, daar is mense wat die bestaan van die bose of 'n persoonlikheid van bose in die wêreld ontken en sê dit bestaan nie. Dan is daar mense wat absoluut alles of meeste dinge wat verkeerd is in die lewe toeskryf aan die duiwel.
Jesus het self die bestaan van 'n bose en die satan erken en gesê dat ons moet uitkyk vir sy werk in die wêreld.
In Johannes gee Jesus die strategiese plan van die duiwel uit.
Joh. 10:10 "Die dief kom net om te steel en te slag en te verwoes." AFR53
1 Pet. 5:8 "Wees nugter en waaksaam, want julle teëstander, die duiwel, loop rond soos 'n brullende leeu en soek wie hy kan verslind." AFR53
Ek glo in die teenwoordigheid van 'n boosheid. Ek glo ook dat 'n mens nie alle dinge wat skeefloop aan hom toeskryf nie. Die eie-ek en die gebrokenheid van ander mense speel 'n baie groot rol in slegte dinge wat met ons gebeur.
Maar daar is dinge in hierdie lewe wat ek nie anders kan verstaan nie. Kan iemand asb. vir my verduidelik hoekom enige gesonde volwassene, 'n kind of 'n dier seer of dood maak?
Wat sal 'n rasionele mens laat optree dat hulle iemand se keel af sny of hulle seksueel molesteer?
Kan iemand dalk kinder pornografie vir my verduidelik? Kan iemand sex traffic vir my verduidelik om 'n klomp tiener seuns en meisies om 'n krat te sit en hulle oorsee te stuur met 'n skip en hulle dan daar te verkoop?
Wie het die idee in Hitler se kop gesit op 6 miljoen Jode te vergas?
Kom ons kom so bietjie nader aan die huis. Wie sit 'n gedagte in ons koppe dat ons 'n leuen moet vertel wat ander mense se lewens raak en beïnvloed? Dat ons iets oneerlik of skelm moet doen?
Wie fluister in ons ore, haat mense? Die pigmentasie in hulle vel is so bietjie anders as joune en hulle het net nie dieselfde opvoeding as jy gehad nie, so haat hulle almal.
Nie die skelms wat by jou ingebreek het of jou gekaap het nie, almal van hulle.
Verstaan hoe irrasioneel dit is? Wie sê, vergeet van die armes, hulle sal altyd met ons wees, laat hulle maar vir hulself sorg?
So, ek glo, in die bestaan van 'n boosheid of 'n engel met die naam Lucifer of ons noem hom die duiwel wat mense se gedagtes verduister en vestings in hulle verstand oprig dat hulle sulke dinge dink en doen.
En ek is ook skaam om te erken oor hoe dikwels ek al toegegee het vir sy skemas wat dikwels net oor die ou mens gaan, wat geweldig selfsugtig is.
So wanneer 'n pakkie pyn by my deur opdaag en ek verbind al die dots, dan kom ek by een plek uit en dit is dat 'n bose mag aan die werk was om te vernietig.
En dit maak my siek want hy word die vader van alle leuens genoem.
Hy word die beste erken deur iets wat werklik sleg is, baie baie goed te laat lyk.
So, jy byt daarin net om later die slegste voedselvergiftiging te kry wat jy nog ooit gehad het. Dit is hoekom Petrus sê, wees waaksaam en bid dat julle nie in die versoeking val nie.
So wanneer die pakkie pyn by my opdaag dan vra ek myself. Het ek dit veroorsaak? Het 'n ander gevalle mens dit veroorsaak? Het die natuurwette dit veroorsaak? Of was dit 'n leuen of misleiding wat 'n direkte plan van die bose was?
Dit help my nogal. Dit is nie alles 'n misterie nie. Soms kom ek selfs op 'n plek wat ek regtig nie weet nie en dit word 'n misterie vir my wat ek dalk nooit sal verstaan nie en dit moet ek dan ook aan die Here oorgee en aanvaar dat ek nie nou dit sal weet nie.
Waarhede waaraan ek vashou wanneer ek pyn en donker tye beleef:
God is nooit die outeur van slegte dinge nie. Nou dit is waar dat Hy dit soms toelaat, vir redes wat ek nie soms verstaan nie. Maar Hy is nooit die een wat hierdie planne uitdink en uitvoer nie.
1 Joh. 1:5"God is lig, en geen duisternis is in Hom nie."
God sal die hoeveelheid boosheid in jou lewe beperk.
Sodat dit binne jou vermoë bly om dit te verduur, MET SY HELP.
Kyk, dit gebeur heel dikwels dat ek voel, as hierdie ding nog moet gebeur, dan sal dit vir my te veel wees. Dit sal my vernietig. Wees versigtig.
Jes. 43:2-3 "As jy deur water moet gaan, is Ek by jou, deur riviere, hulle sal jou nie wegspoel nie; as jy deur vuur moet gaan, sal dit jou nie skroei nie, die vlamme sal jou nie brand nie, want Ek is die Here jou God, die Heilige van Israel, jou Redder." AFR83
As jy deur die vuur gaan sê God, jy sal nie skroei of brand nie.
Ek het hieraan al vasgehou tot dit lyk of my vingers bloei want sommige storms lyk of hulle eenvoudig oor my gaan stroom.
God se belofte is dat jy met SY KRAG enige storm, enige versoeking en tragedie SAL KAN VERDUUR.
Toe Paulus op die plek kom wat Hy voel nou is dit genoeg, nou kan ek nie meer nie.
Hoekom laat God hierdie pyn in my lewe toe?
2 Kor. 12:9 "My goedheid (genade) is vir jou genoeg. Dit is al wat jy nodig het. My groot krag word sigbaar in jou lewe wanneer jy swak en hulpeloos is." DBKP
Soms voel dit vir my of ek hieraan vashou soos 'n alkoholis dit doen.
As jy 'n gerehabiliteerde alkoholis vra of hulle van plan is om nugter te bly die res van hulle lewe dan sal hulle jou vinnig antwoord. Ek is nie bekommer oor die res van my lewe nie, ek is net besorg oor vandag.
As my pakkie pyn te veel raak dan bid ek net dat God my moet help tot 12uur en dan kom 12 uur dan bid ek dat Hy my sal dra tot vanaand. En vanaand vra ek dat Hy my sal dra tot more. Maar God se genade is genoeg vir vandag.
God gebruik selfs slegte dinge om op die ou einde goeie mee te werk.
Selfs dit wat kom a.g.v. gebrokenheid, dit wat kom a.g.v. bose invloed. Dit vang God nie onkant nie. Dit laat Hom nie dink, oeps… Ek het nie nie gedink dit kan gebeur nie.
Nee, alhoewel Hy dit nie uitdink of uitvoer nie gebruik Hy absoluut alles om die goeie mee te werk. Al weet ek nie nou wat dit is nie. God weef alles in 'n mat van seëninge en blessings.
Rom. 8:28"Ons weet dat God alles ten goede laat meewerk vir dié wat Hom liefhet, dié wat volgens sy besluit geroep is." AFR83
Ok, haal 'n oomblik diep asem. God is SOOO GROOT, dat Hy die pyn wat ons op onsself bring, die pyn wat ander in ons veroorsaak, die pyn wat deur die natuur kom, die pyn wat a.g.v. die bose kom en oor tyd orkestreer dat dit tot ons beste uitwerk.
Sodat ons later oor tyd kan sê, God het selfs DIT gebruik in my lewe. Dit is dan wat ek op my knieë wil val en sê, daar is niemand op die aarde of in die hemel is soos ons God nie. Niemand.